Advokat krever avvisning av selvplagiat-anke
Advokaten til studenten i den såkalte selvplagiat-dommen, ber Høyesterett avvise statens anke. Onsdag leverte advokat Magnus Stray Vyrje sitt anketilsvar, etter at Kunnskapsdepartementet ved Regjeringsadvokaten tidligere hadde sendt den såkalte selvplagiat-dommen inn til Høyesterett. Vyrje ber om at anken avvises fordi han mener saken ikke reiser viktige prinsipielle spørsmål som ikke tidligere er avklart. Da staten anket saken tidligere i januar, begrunnet daværende utdanningsminister Sandra Borch det med at de ønsket å få avklart viktige rettslige spørsmål. Vyrje mener også menneskelige hensyn overfor studenten er et argument for å avvise anken. – Helt urimelig På NRKs Debatten tirsdag kveld gjentok statsminister Jonas Gahr Støre at regjeringen ønsker en avklaring i saken fra Høyesterett. – Jeg vil ikke stoppe denne prosessen, sa statsministeren da programleder Atle Bjurstrøm spurte om det ikke ble litt for «heavy» å ta en student helt til Høyesterett. Jusprofessor Johan Giertsen ved Universitetet i Bergen mener denne saken med all tydelighet viser at studenter tas hardere enn professorer i saker som handler om gjenbruk. – Det er jo helt urimelig. – Det er utrolig at staten trekker denne studenten til Høyesterett for en handling som jeg som professor ikke ville blitt straffet for, sier Giersten. Nå skal ankeutvalget avgjøre om saken kommer opp. Bakgrunnen for saken er denne: En student ved Høgskolen i Innlandet brukte på eksamen to avsnitt fra en tekst hun hadde skrevet selv, da hun strøk på eksamen semesteret før. Studenten var altså ikke beskyldt for å stjele noen annens tekst. De to avsnittene hun gjenbrukte, refererte til lærebøker i faget, som studenten korrekt hadde henvist til. Kunnskapsdepartementet og regjeringsadvokaten mente hun også burde henvist til seg selv. I desember i fjor vant studenten saken sin i Borgarting lagmannsrett. Så anket Kunnskapsdepartementet. Får støtte av professorer Giertsen er enig med Vyrje i at Høyesteretts ankeutvalg burde avvise anken. Han mener en eventuell seier for departementet i Høyesterett neppe være til særlig nytte for dem, fordi en ny lov som foreslår å behandle gjenbruk annerledes, snart vil bli behandlet i Stortinget. – Da vil de jo ikke kunne bruke avgjørelsen i fremtidige saker, sier Giertsen. Han mener også staten burde unnlatt å anke av menneskelige hensyn. – Staten burde se til de menneskelige sidene og la studenten få gå videre i livet sitt, sier Giertsen og legger til: – Det er et sterkt argument, det er mennesker vi snakker om. Giertsen er også forundret over at statsministeren i Debatten på NRK stiller seg bak anken. – Det er svært uvanlig at en statsminister uttaler seg om en pågående sak der staten er part. – Hvorfor tror du han gjorde det? – Det var vel for å forsvare og begrunne den veldig strenge praksisen forhenværende og nåværende minister vil videreføre. Å vise at han støtter det.  – Ingen skam å snu Heller ikke professor emeritus Jan Fridthjof Bernt ved UiB, mener anken burde slippe gjennom. Han mener dette er spørsmål som regjeringen og Stortinget må ta stilling til i forbindelse med fremleggelse av ny universitets- og høyskolelov. Da bør man ikke plage studenten og Høyesterett med en full runde om uavklarte rettsspørsmål etter den gamle loven, sier han til VG. Han understreker også at krav om likebehandling ikke betyr at man er nødt til å fortsette å behandle studenter så hardt som Felles klagenemnd har gjort på vegne av departementet i tidligere saker. – Det er ingen skam å snu når man ser at man har passert grensen for rimelighet og fornuft, og antagelig også for lovlighet, sier professor Bernt. 
Advokat Magnus Stray Vyrje ber Høyesterett avvise statens anke i selvplagiat-dommen. Vyrje mener saken ikke reiser prinsipielle spørsmål og anfører også menneskelige hensyn som argument. Jusprofessorer Johan Giertsen og Jan Fridthjof Bernt er enige i at anken bør avvises, og sier saken bør håndteres av politikere gjennom ny lov.